Heelzamen grut vnde wes ik gudes vormach to allen tiden vorscreuen. Weted, leuen vrundes, dat dar rouere in der Nve west hebben vnde hebbet groten schaden dan, also mi secht is, ok hebbet se hir mines heren lant rouet vnde wuste lecht des soder deme orloge besat was dar se vor voren. Van wennen eder we dat se sin weit God, dat ik des nicht en weit, wente se sint eres namen nicht bekant. Hir vmme proue ik, dat it lose schalkes sin. Weret dat se hir in der see elden wolden vnde wil …… wat an keren, dar wil ik iv gherne to helpen mit al deme, dat ik vormach. V ….. des bidde ik iv tho wetende, dat de Russen hir hebbet heit …. der van en varen vmme den schaden, den se minen heren … he dan hebben, beide in Norweghen vnde in Sweden, in den norder bodeme vnde … is is vte. Dit moghe gi juwen borgheren, vrunden vnde staden berichten, de dar pleghen to seghelende, dat se dat miden, nv it also steit wente nemen se dar schaden ouer, dat were mi nicht leef, ok so en wolde ik dar nene namaninghe vmme hebben. God si mit iv ewichliken, vnde bedet ouer mi; wat ik don mach to allen tiden, dat iv leef is, dat do ik gherne. Ghescreuen tho Wiborch mcccc vnde iiij jar, in sancte Jakopes daghe des hilghen apostels, vnder minem inghesegel. Thurder Bunde Rorikessone, ridder. Adress: An de erbaren, wise, beschedene lude borghermestere vnde ratmanne der stat to Reuel mit werdicheit.